**Skrivnosti**

**Niko Grafenauer**

**Sreča**

Sreča se najprej razkrije

v očeh,

ker v njih najlepše sije

njen smeh.

Od njega je ves svetal

še tako kisel dan.

In vsak trenutek je prav

do ušes nasmejan.

Sreča ni nikdar potrta

ali pa skrušena vase.

Le včasih je tiho zazrta

v minule čase.

A kadar se sreča obrne

stran od ljudi,

takrat ji senca zagrne

svetle oči.

Sreča ima ves čas dvojen obraz:

takega, ki osrečuje,

in takega, ki odvrnjen od nas

za prvim žaluje.

**Ples**

Ples je polet s perutnicami

gibov in sanj do neba,

pripet samo še s konicami

prstov na tla.

V prostoru zvrtinčen lebdi,

kakor sam vase uklet.

Okrog njegove osi

kroži svet.

Ples je v šum lahkokrilih tančic

mehko vtkan

in se kot iz zapredka samih meglic

izvija na dan.

V njem ravnovesje lovi

že stoletja –

lepota iz težnosti

in vnebovzetja.

**Čas**

Čas se neviden odeva

v noč ali dan.

Tako pred nami mineva

zdaj svetel in zdaj teman.

Kadar se času mudi

ne gleda nase,

a spet in spet v uro upira oči,

če dolgčas pase.

Čas se dotika vsega

okrog nas.

A z leti najraje rezlja

gube v obraz.

Zob časa neustavljivo

gloda in ruši

vse živo

zunaj in v duši.

Časa samega zase sploh ni.

V vsakem od nas je.

In z nami vred se nekoč potopi

v gluho brezčasje.

**Življenje**

Življenje tako živi,

da ga je zmerom manj.

Kot pesek med prsti polzi

dan na dan.

Življenje ne more živeti

tako, da stoji.

Najmanj, kar mora početi,

je to, da na nitki visi.

Življenje se včasih drži

veselo na smeh,

a včasih le stežka taji

solze v očeh.

Najlepše je, ko se razsipa

z žarom na vse strani

in vse do poslednjega hipa

z visokim plamenom gori.

**Krik**

Krik je s solzami v nas

obtežen.

Zato ni vesel ne njegov glas

ne pomen.

Krik z bolečino zareže

v noč ali dan,

da živo zakrvavita iz sveže

odprtih ran.

A včasih je krik tako tih,

da tišina kriči.

In čas med nebom in zemljo zadržan dih

obstoji.

Takrat tiči krik do vratu

zaboden v nas.

In kot na konici meča čisto pri dnu

krvavi na ves glas.

**Ocena pesniške zbirke:**

Pesniška zbirka je izredno lepo in s pametjo napisana. Vsaka pesem ima smisla in je povezana z naslovom. Pesnik ima zelo lep način izražanja besed ter povezovanja rim tako, da se vse ujema s temo določene pesmi. Prav tako se mi zdi vredno omeniti ilustratorja Karla Zelenka, ki se je izredno potrudil in zelo lepo ilustriral to pesniško zbirko. K branju pesniške zbirke me je pritegnil že sam naslov Skrivnosti. Knjiga je primerna kot za mlade, pa tudi za odrasle.